NRK fikk tirsdag kveld opplyst av Forsvarsmateriell at sjøsetting var nært forestående, og onsdag formiddag bekreftes sjøsettingen.

– Operasjonen startet tirsdag ettermiddag, hvor vi tok lekteren med KNM «Helge Ingstad» ut fra kai og ankret den opp i posisjon. Klokken 6 onsdag morgen startet vi med å ballastere lekteren og bringe «Helge Ingstad» ned i vannet, slik at den kan flyte selv, sier kommandørkaptein og prosjektleder Håvard Mathisen i Forsvarsmateriell til NRK onsdag formiddag.

Har sveiset stålplater over skadene

8. november i fjor kolliderte KNM «Helge Ingstad» med tankskipet «Sola TS» nord for Stureterminalen i Hjeltefjorden. Fregatten fikk en 45 meter lang flenge på styrbord side, og fem dager etter ulykken sank den.

Først tidlig i mars var KNM «Helge Ingstad» hevet, og tilbake på Haakonsvern. Da varslet Sjøforsvaret at fregatten skulle flyte igjen i løpet av seks uker.

Og nå skjer altså sjøsettingen. Tidlig onsdag morgen startet operasjonen med å få fregatten tilbake på sjøen.

STÅLPLATER I SIDEN: Fregatten har fått skroget tettet med sveisede stålplater. Skadene om bord er ennå ikke ferdig kartlagte. Foto: Emil Wenaas Larsen / Forsvaret

– Denne fasen har fokusert på midlertidig tetting av skadene i skroget som er under vannlinjen ved å sveise stålplater over de skadede områdene, sier Mathisen.

Onsdag formiddag var sjøsettingen kommet så langt at store deler av de tettede områdene allerede er under vannlinjen. Alle tetninger sjekkes fortløpende under sjøsettingen.

Skal i tørrdokk

– Så langt har alt gått etter planen. Vi regner med å være ferdige i ettermiddag, sier Mathisen.

– Hvordan føles det å se fregatten på sjøen igjen?

– Det ser langt bedre ut å ha den i vannet enn på land.

Nå skal fregatten i tørrdokk på Haakonsvern for videre reparasjoner og kartlegging av skadeomfanget om bord. En fullstendig tilstandsrapport på fregatten skal være ferdig før sommeren.

Den rapporten vil langt på vei avgjøre om «Helge Instad» skal settes i stand igjen eller ikke.

Tre personer mistenkte

Både politiet og Havarikommisjonen gransker ulykken. I sin foreløpige rapport fastslo kommisjonen at fregattmannskapet ikke klarte å skille mellom tankskipet og land.

I forrige uke gjennomførte de en rekonstruksjon av seilasene til de to skipene i forkant av kollisjonen.

Senere samme dag kunne NRK melde at politiet betegner tre personer som mistenkte etter kollisjonen; losen på tankskipet, vaktsjefen på fregatten og en ansatt på trafikksentralen på Fedje.

Tirsdag gikk Norsk Losforbund ut med et forsvar av losen, der de sier at tankskipet fulgte normal rute ut fra Stureterminalen.